khistorydata/jeongjo-sjw-relations huggingface dataset:
정조 0년
丙申五月二十一日午時。上御廬次。內局入侍時。提調徐命善。副提調洪國榮。假注書柳孟養。編修官張顯慶。記事官文采五。以次進伏訖。上曰。御將入侍。出榻敎御營大將金漢耆進前。上曰。大妃殿承候。則今日。何如。漢耆曰。以暑感未寧。而症情不甚大段矣。上曰。時御處所陋濕。故每以暑候未寧矣。國榮曰。夏月則移次似好矣。上曰。予將仰請移次矣。上曰。御將不參次對。甚可怪也。後次對則入參。可也。漢耆曰。臣則自前不入次對矣。上曰。今則與前有異矣。命御將先退。上曰。大妃殿所進湯劑。議定。可也。命善曰。臣等已與諸醫議藥。則皆以爲當以治暑之劑。進御云矣。上曰。兼史出去。持翰注緘辭以入。采五承命持入。命國榮讀之。命書判付。命善先退。上曰。奉審承旨玉堂上下番入侍。出榻敎右承旨徐有慶。校理尹弘烈。副校理徐有防進前。左承旨先退。上曰。儀禮抄出刊印。則當爲幾卷乎。有防曰。只抄喪祭禮。則似當爲十五六卷矣。上曰。旣已印出。則以通解爲之好矣。有防曰。自芸閣印出乎。今兩南印出乎。上曰。分付兩南印出。可也。上曰。三房役事。至何境耶。有防曰。已畢役。而永祐園碑役。尙遠矣。命玉堂先退。命書傳敎曰。節目欲諭未果。發靷時城外奉辭。車駕出宮。依丁丑年例。更以駕轎磨鍊付標事。分付禮曹。命退出。諸臣以次退出。
정조 0년
丙申五月二十一日未時。上御廬次。藥房提調持湯劑入侍時。提調徐命善。副提調洪國榮。記事官尹翊東。記事官文采五。記事官朴祐源。醫官方泰輿慶絢吳道炯徐命緯。以次進伏訖。上曰。王大妃殿湯劑。進蔘香散乎。命善曰。御將承候後。首醫待令矣。泰輿曰。王大妃殿湯劑。六和湯本方。加人蔘五分厚朴一錢半減五分。進御五貼合宜矣。上曰。王大妃殿進御六和湯本方中。人蔘加五分。厚朴減五分。自今日五貼製入。出榻敎命善請進湯劑。上進御訖。泰輿等先退。上曰。朴聖鉉緘答入來乎。知入。賤臣承命出去。以未及入來還奏。上曰。奉審承旨御營大將玉堂上下番入侍。出榻敎上命退。諸臣以次退出。
정조 0년
丙申五月二十一日酉時。上御廬次。坐直承旨玉堂上下番入侍時。右副承旨申大升。校理尹弘烈。副校理徐有防。假注書柳孟養。記事官文采五朴祐源。以次進伏訖。上曰。注書出去。朱子行狀及黃勉齋集持入。近思錄亦爲持入。臣孟養承命持入。上命玉堂。次第讀之。講論文義訖。命書傳敎曰。今番追崇上謚時。讀冊寶及印官出納主大祝。不必各差。依昨年例。以一人兼差事。分付銓曹。上曰。次對明日爲之。三提調次對時。同爲入侍。議定慈宮湯劑。出傳敎命退去。諸臣以次退出。
정조 0년
行都承旨徐浩修坐。左承旨洪國榮藥院直。右承旨徐有慶坐。左副承旨申大升坐。右副承旨李商巖坐直。同副承旨柳戇坐直。注書尹翊東藥院直一員未差。假注書柳孟養仕直。事變假注書朴廣源仕。
정조 0년
申大升啓曰。大臣備局堂上。依下敎來待矣。
정조 0년
以同副承旨柳戇牌不進罷職傳旨。傳于申大升曰。只推。更爲牌招。
정조 0년
申大升啓曰。執義申思運。下諭後過限不上來。依定式。遞差傳旨及禁推傳旨捧入之意。敢啓。答曰。知道。
정조 0년
備忘記。忠淸道之幅員。有異於嶺湖兩南。而先朝前後飭敎。不啻嚴截。況又臨門處分時事。靜言仰惟。若在今日。則今見忠淸監司啓本。八十以上抄啓。其數不下嶺南。可知其泝考之循常。此啓本下送。更爲詳査修啓事。分付該道監司。
정조 0년
申大升啓曰。密符親納例也。而前江華留守洪樂命。謂有身病。使其偏裨。替納密符。依定式。推考傳旨捧入之意。敢啓。答曰。知道。
정조 0년
申大升啓曰。領議政金陽澤。有稟達事。來待矣。傳曰。入侍。
정조 0년
傳于洪國榮曰。營造堂上入侍。
정조 0년
柳戇啓曰。濟州牧使柳爀罪人沈翔雲圍離安置啓本中。正言宋煥億之億字。以德字書之。莫重奏御文此。有此誤書。事甚未安。依定式。推考警責。何如。傳曰。允。
정조 0년
備忘記。都監堂上。在點檢所。只次堂鄭民始入侍。
정조 0년
以修撰嚴思晩牌不進罷職傳旨。傳于申大升曰。只推。
정조 0년
有政。吏批。判書徐命善進。參判尹得養病。參議李在簡病。左承旨洪國榮進。以李一曾爲執義。柳義養爲修撰。李煥爲戶曹佐郞。卜台鎭爲兵曹佐郞。申應顯爲宗簿正。鄭元始爲掌樂正。盧泰觀爲司藝。前校理柳焵今加通政。超授通政事。承傳。再政。以南鶴遠爲大同察訪。朴瑬爲慶源府事。
정조 0년
兵批。判書李徽之進。參判金載純病。參議柳薰病。參知李商岳入直進。左副承旨申大升進。以李潤慶爲內禁將。李宜老爲僉知。李鎭豊爲訓鍊判官。金文淳爲僉知。李世澤爲同知。鄭宅興爲訓鍊主簿。副司直李河述李秉鼎。
정조 0년
傳于申大升曰。政廳承旨與吏兵判入侍。
정조 0년
傳于洪國榮曰。判義禁蔡濟恭入侍。
정조 0년
柳戇啓曰。判義禁蔡濟恭。依下敎來待矣。
정조 0년
傳于柳戇曰。承旨與判義禁入侍。
정조 0년
洪國榮。以弘文館言啓曰。本館上番。姑降入直。事甚未安。今日政新除授玉堂。待下批。仍卽牌招。以爲入直之地。何如。傳曰。允。
정조 0년
又以弘文館言啓曰。新除授副修撰金觀柱。時在江原道平康地。尹若淵。時在忠淸道公州。經筵入番事緊。竝斯速乘馹上來事。下諭。校理李克生。自鄕上來。修撰嚴思晩。旣有只推之命。竝卽牌招察任。何如。傳曰。允。
정조 0년
備忘記。待士不可不禮。疏批豈宜門隨傳之。興化門留門。疏頭儒生。其令入來。親授事。分付。
정조 0년
洪國榮。以吏曹言啓曰。濟州監賑御史柳焵。特授通政之資事。命下矣。柳焵雖已資窮。未經準職。何以爲之。敢稟。傳曰。超授通政之階。
정조 0년
洪國榮。以國葬都監郞廳。摠護使言啓曰。前頭發靷時。輪轝豫先排設。而道路門戶迂直廣狹。必須詳審尺量。然後輪轝所入之數。及肩轝出入便否。可以磨鍊造作矣。都監堂上郞廳。率事知匠手。進詣看審。何如。傳曰。允。
정조 0년
申大升。以國葬都監郞廳。摠護使言啓曰。本都監各房匠手。今已畢役。竝皆罷遣。而金寶鐫刻與表石誌石之役。猶未完畢。堂上郞廳。依例輪日開坐看檢。監造官。亦爲輪回直宿之意。敢啓。傳曰。知道。
정조 0년
柳戇。以兵曹言啓曰。今五月二十二日。瑞山居李召史。自興化西挾門入來。鳴申聞鼓。依定式。下該司推問。何如。傳曰。允。
정조 0년
徐有慶。以宣惠廳言啓曰。魂殿陵所三年內所供菜蔬柴炭等價本。自戶曹磨鍊。分定於京畿各邑。而己亥後國恤時。爲除畿民之弊。始令本廳。句管給價。而價本則或以江都米。或以常平賑廳宣惠各廳與兵戶曹各軍門所在銀錢米布。啓稟取用者。已成恒例矣。今此大行大王殿三年內菜蔬等價。亦依此例。以木錢三分磨鍊。米一千一百五石四升三合八勺。木六十六同十五疋。錢六千六百三十兩等。取用於惠廳各廳常平賑廳兵戶曹各軍門。而自本廳。有難直爲派定。依前例。特令廟堂。參量區劃。一依各其司定式上下。以爲貢人進排之地。而魂殿入番宗室以下蔘䓀價米元數一千三百八十九石十四斗七升六勺。依乙卯定奪。折半減除外。米木錢三分磨鍊。米二百三十一石九斗八升五合三勺。木十三同四十五疋。錢一千三百九十兩等。亦令廟堂。一體劃定。直給魂殿所屬。俾無窘急之弊。何如。傳曰。允。當此經費。耗縮之時。蔘䓀價之若是浩汗。宜有姑省之道。未知便宜之如何。大臣後日次對時。稟處分。
정조 0년
申大升。以追崇都監郞廳。都提調言啓曰。本都監各房匠手。今已畢役。竝皆罷遣而堂上郞廳。輪日開坐。監造官。依前輪回直宿之意。敢啓。傳曰。知道。
정조 0년
又以戶曹言啓曰。鄭弘淳。今日以法聖倉漕船點檢事。出來江上。而慶尙道右漕倉所屬晉州等七邑。乙未條田三稅及軍作米大同米太合二萬一千三百四十三石。本倉元漕船二十二隻分載。亦爲無事來泊。故一體點檢之意。敢啓。傳曰。知道。
정조 0년
又以禮曹言啓曰。昨年八月二十三日。傳曰。嗚呼。昔年爲耽羅濟恤。卽予仰覩。今雖八旬。此心敢馳。今聞狀聞。予心。若何。詳察農形。拯濟之方。莫敢忽焉。凡諸朔膳。減半封進。以示予意事。命下矣。今則麥農已登。又爲撤賑。本牧所封朔膳。依例復舊。封進之意。敢啓。分付。何如。傳曰。允。
정조 0년
柳戇。以義禁府言啓曰。因刑曹啓辭。朴聖鉉。移送本府事。批下矣。朴聖鉉。卽爲拿囚之意。敢啓。傳曰。知道。
정조 0년
又以刑曹言啓曰。申光純金應賢。竝徒配事。親承下敎矣。依下敎。罪人申光純全羅道康津縣古今島。金應賢濟州牧旌義縣。竝定配所。卽爲抻送之意。敢啓。傳曰。知道。捉船之際。民弊多端。嘗聞押去都事之說。配則一也。以邊遠。更定配所以啓。
정조 0년
又以刑曹言啓曰。設置司寇。而不得捧鄕谷一文官緘答乎。卽爲捧緘以聞事。命下矣。臣以屢次飭敎之下。苟有臣分。決不敢終諱之意。終日反覆。十分嚴飭。而其所供辭。一向漫漶。終不吐實。事體道理。誠不勝萬萬痛駭。而朴聖鉉。旣係朝官。則臣曹緘問之外。無他究覈之道。緘對之辭。則如前無異。雖伏承捧緘以聞之敎。假飭之供。終不敢遽然捧入之。敢啓。答曰。移送義禁府。
정조 0년
又以刑曹言啓曰。金應賢。以邊遠。更定配所以啓事。命下矣。依傳敎。罪人金應賢。平安道昌城府定配所。卽爲押送之意。敢啓。傳曰。知道。
정조 0년
四學儒生幼學李性重洪喆猷李儒祜金益煥韓樂裕金華柱李偉祐尹商鼎金懋淳洪大翼金履完金魯簡徐美修李祖應李省存趙顯履李明謙朴和文李元一李商容李鉉商尹養烈金厚淵兪益柱兪鼎柱安光烈鄭弘善任煜李應宗任熻李克燮柳申大臨鄭義榮李亨烈洪宜燮申大泓任頤周金錫孚李鎭玉張相五鄭履曾李榮玉李克謙朴瑞源趙昌濂鄭棟李鳳羽曺命相李象圭柳孟裕柳孟浩申大瀁金廷龍姜一輔金龍粲金重瑞曺碩衡文粲奎李運章承應祚梁鎭寬金良鈺等疏曰。伏以皇天不弔。大行大王。奄棄臣民。如喪慟。八域惟均。仍竊伏念。天不能獨運。地不能獨成。日月不能獨行。故自古聖王哲辟之成大志建大業者。又必得良臣碩輔同德者。然後乃可以笙鏞於一代。竹帛於後世。在商則有若成湯之與伊尹。高宗之於傅說。在周則有若文武之與周召。在漢則有若昭烈之與諸葛。有我國則。有若孝宗大王之與先正臣宋時烈是也。嗚呼。聖莫聖於孝廟。賢莫賢於先正。此聖此賢。世不常有。而何幸天佑東方。竝生一時。譬彼九二之在田。而利見九五之在天。明哉良哉。千載一遇。微孝廟。無以知先正之賢而任之。微先正。無以得孝廟之聖而專之。蓋孝廟所以期於先正者。乃朱子所謂明天理正人心之責也。先正所以勉於孝廟者。卽堯舜所謂精一執中之事也。其道義之相契。心期之相合。實有人不及知之妙矣。至於春秋之大義。則孝廟之寤寐豪英。勵志薪膽。可以質天地而感鬼神。雖於皮幣金珠往來之中。而戈干旗鼓。戰伐之意。常不忘焉。維時先正。身任經濟。誠切協贊。苦心血忠。譪然於章牘之間。宏謨大猷。密勿於幄對之際。雖其天不祚漢。志業未就。而猶使忠臣義士。增百倍之氣。而環東數千里。免爲被髮左袵之域者。誰之力也。此孝廟之烈。得比於禹之抑洪水。武王之兼夷狄。而先正之功。又不在於周公驅猛獸之下也。噫。君臣之際遇。從古攸難。而若孝廟之於先正。則托師友之義。結骨肉之恩。一言之出。如響之應。一事之行。若契之合。風雲而未足喩其盛也。魚水而未足喩其歡也。竊以當日之盛際推之。於赫聖靈之陟降帝庭。先正亦必奔走。而左右之矣。感通之理。神人無間。而尙今祼薦之庭。久闕腏食之擧者。豈非昭代之一大欠典乎。書曰。玆予大享于先王。爾祖其從與享之。周禮曰。凡有功者。銘書于太常。祭于太烝。夫君臣同享。於禮則然。則一體祭祀。豈獨讓於村翁之伏臘乎。昔在肅廟庚寅。文敬公臣鄭澔。首先建請。而京鄕章甫之疏。繼而作矣。其時朝議。以先正之卒。不在於孝廟之世。而引格例以難之。事遂竟已。因循至今。此有識者之公唱顯誦。齎恨不已者也。夫卒於後王之時。而配於前王之廟主者。其例不一。伯益卒於夏啓之時。而配於神禹之廟。伊尹卒於太甲之時。而配於成湯之廟。周公卒於成王之時。而配於文王之廟。召公卒於康王之時。而配於武王之廟。自漢以下。則蕭張配於高祖之廟。而其卒則在於惠帝之世。武候配於先主之廟。而其卒則在於後主之世。曹彬配於宋祖之廟。而其卒則在於眞宗之世。韓琦配於英宗之廟。而其卒則在於神宗之世。此外可據之禮。殆乎指不勝屈也。假使禮無可據。先正之配孝廟。則只取其君臣同德。可也。區區格例。有不足言。況禮之可據者。如彼其班班乎。惟我殿下。丕承艱大。爰御一初。追聖祖之顯謨。而思所以繼述。慕先正之碩德。而恨不與同時。此足以見帝王之高致。知爲治之先務也。瞻聆所及。孰不欽仰。而揄揚崇報之典。又莫急於此。則宜殿下。不待臣等之請。而固已默運於淵衷矣。議者或曰。大喪三年之內。不必爲此請。此實有不然者。子曰。凡事豫則立。不豫則廢。夫莫重盛典。苟不早講。則所以行之者。將有所未至。今講之於一席之上。而行之於三年之後。庸何傷乎。欲望聖上。下臣等此意。詢之在朝。訪之在野。上下豫講。以俟可行之時也。臣等無任屛營祈懇之至。答曰。省疏具悉。凡係有光吾道。有益斯文之事。固不敢不靡不用極。況此不易之大義乎。方欲義起而行之。爾等益修學業。
정조 0년
京畿水原儒生幼學柳灚柳瀚柳㶅柳涑權中濂柳沆柳浤柳溶柳養來柳時來柳湸宋文禧宋毅中宋赫中宋翼中宋學中宋喆中李希仁李箕演李宜衡金星五金樂憲李國鉉李國珩金樂游白東彦張善孝辛師周李龜演金致聖尹陽東金樂淵金星燁李延述李命休鄭䤮鄭鏘南宗說金得炳金磌鄭順濟孔允東孔鼎和鄭時淵具師伋具師文具德衷金樂浩權遜權述金得良李大逵鄭鎭星朴致萬許默趙始復金完城權煓元橚安百休李宅蕃崔道升崔道建崔相福李宗恒崔敬誠李德材元必壽元懿常崔龜釆崔亮釆崔匡濟崔慶運崔慶會崔慶履李孚萬李綏萬李應萬禹夏宗崔宗喆李時默崔泰彦許塾洪墀李華權炫李尙謙李蓍演李斗演辛師夏金樂吾李昌奎安復仁李益珍金樂堯李基鼎李長流金樂三李澮宋煓李行祥成德明金斗壽申思卨金克寬金克祿沈鴻雲朴祥欽柳應運韓益彬韓泰彬李道鍵李延海李命祥朴釆和李祿顯李濬祥朴至和鄭鑄黃思建李延裕鄭銓李養存李思近閔鍾華閔鍾萬任殷尙任夏尙鄭台釆李琔鄭箕釆鄭心釆李萬曾鄭斗釆李敬懋鄭喆濟鄭賢濟李璥洪垍權熻權權朴相天元札元檉元押元弘鼎元震常元泰常元復常元權趙鎭耆沈紀雲辛道三安復休安國休金厚城金達濟金達人許富韓命赫韓柱極李慶大黃仁熻趙泰淳趙光淳趙挺淳權瑛李光健李光垕權世翼李延德朴琛洪瑾李宷李時懋尹慶觀尹慶咸尹濟遇尹濟運尹濟遠朴壽鼎朴東卨李禧柳萬元朴舜欽洪璨洪琂申李徵休李枝秀金陽佐金重垕金重鎰金重弼韓孝曾韓命曾李遂靖李晙沈義榮李普沈仁榮尹慶華李晉垕尹慶有李熻李貞垕沈相恒沈渭昌金載昌朴來陽崔基彦李東彧韓百裕韓敏裕韓文裕韓億裕韓萬裕韓近謩韓述謩李運永李瑩祚申檜申栢申楫申壽潗鄭國鉉李國模尹商柱尹致恒鄭學柱鄭紀周尹衡德尹衡一尹致健權珪韓達謩韓烈謩沈命舟韓憲謩韓健謩申壽渾尹匡國鄭宗周鄭天龍李觀垕鄭象鉉兪廈柱李大曾兪漢益黃基泰吳百興兪德柱李聖欽兪元柱黃仁焯李觀海兪漢舒黃仁焴李鎭奎黃仁爀李應奎趙宗鼎兪漢房兪漢昌李日新尹聲烈朴理陽李壽頤柳瑞復申勗金載喆金載賢申日申思儉崔晸金𤐰鄭宗華鄭明遠朴弼昇李明赫金普明金爀金煜金世楡金世沐金世楨金桓朴晠金世懋朴曦朴晥金東明鄭復源朴致讓朴致義朴致仁鄭行源朴致裕朴最興鄭鎭夏朴致雄朴致一朴獜興洪健行朴師遜洪述行洪達行許鎰許鑄許垸許墉許塤韓文養韓義養崔東述李道鎭尹元柱尹啓柱兪鉉益兪鉉復鄭世豊鄭世泰尹致正權琛鄭顯周鄭世復鄭弼龍權奎權瑀鄭晅韓益增辛師殷鄭𨩿宋達中金星漢崔慶彦金李浣沈鼎鎭金致明尹衡寬韓碩謩韓錫裕尹致寬洪熙普朴暕李榮祚朴弼曾金樂元李運行李運亨金希說金達孫閔榮福金樂源韓一裕李東彬李碩祚等疏曰。伏以皇天降割。大行大王奄棄臣民。如喪之慟。朝野惟均。伏惟我殿下。聖孝出天。哀毁煢疚。孝思罔極。臣等仍竊伏念。我殿下踐位行禮之際。思所以繼述者。願不在於列聖朝。明天理正人心之家法乎。蓋夫明天理正人心。莫大於春秋復雪之義。此乃天經地義民彝之不可無。而撐宇宙亘萬世殄滅他不得者也。此義若晦而不明。則人不人國不國。而擧將入於夷狄禽獸之域矣。肆惟我孝宗大王。當天地飜覆之後。旣然以尊周復雪之義。爲一重擔負于斯時也。先正臣文正公宋時烈以甘盤舊契。起自出林。感荷殊遇。對揚聖意。囊封筵對。密勿協贊。俱是討復訏謨。而不幸天不祚宋。弓劍遽遺。大業未成。萬事都已。先正痛泣還山。惟以推明春秋之義。揄揚聖朝之心。爲己任乃己。忍痛含冤迫不得已八字。存諸胸中。而顧瞻神州。腥膻滿地。追慕神聖之意。無處可伸。一部春秋之義。無地可明矣。思於一片淨地。設立一間屋子。薦以蘋藻。庸寓瞻依慕仰之誠。而有志未就。寄托於門人。此實出於天經地義民彝之不可掩者。夫豈有悖於三重之禮耶。不意一種凶徒。指彼茅屋之遺制。以爲搆捏𣠽柄。噫嘻。痛矣。其訾毁大義。誣逼聖朝之罪。殿下旣已俯燭之明矣。其閃弄悖亂之說。前後儒疏。亦已辨釋之詳矣。臣等又何必費辭煩瀆哉。嗚呼。秉春秋之大義。而明天理正人心者。惟我孝廟也。贊修攘之盛意。而以復雪爲己任者。亦惟先正是已。則知遇之隆摰。逈出百王。契合之昭融。卓絶千古。雖高宗之於傅說。昭烈之於諸葛。猶未足以喩其盛也。若其顯廟親傳之御札。熙政獨對之說話。千載之下。足令隕涕。而至於豹裘之賜。乃以將禦遼薊之風霜爲敎。則君臣之間。志意之相孚。有如是矣。肆我列聖之待遇先正。極其隆重。逮于先朝。特行文廟從享之典。則其崇儒重道。尊尙先正。果如何。而然猶孝廟之庭。未擧先正配食之禮。此誠朝家之闕典也。蓋從古人臣之配享於太廟之庭者。必取其際會之密勿。則先正之於孝廟。同心同德。奉揚春秋之義者。歷數古今。罕有其比。而尙遲廟庭之腏享者。此非國家之未遑。而士林之缺望耶。顧以我殿下聖學之高明。義理之眞正。慨然興感於盛際。而繼述列聖之待遇。先朝之尊尙。斷自宸衷。特配廟庭。則天理乃明。人心亦正。有如賊徽之徒。能知有春秋之義。而莫敢復肆其誣毁之說矣。豈不大有光於孝廟。而亦無憾於先正耶。臣等仍伏念。天下之事。有本有末。有捨其本。而治其末也。今此明徽之言。實本於宣擧父子。故其疏中。語意脈絡。都自宣擧父子書中出來。而其祖述傳授之迹。殆若印板。蓋宣擧。失身於江都。以渠之不死。欲爲十分道理。必援引不敢言之地而自況。乃敢曰。吾爲杜擧。有或曰。今日則可言。而他日則不可言。又曰。句踐詐矣。延廣狂矣。狼籍傳說於知舊之書。噫嘻。此豈人臣之所可爲說者耶。其凶言悖說。父以是傳其子。子以是傳其徒。肆然刊布。顯道而公稱之。惑也誣民。迤爲吾道之害者。倍蓰於今日之明徽矣。豈不痛哉。是故曾在丙申年間。肅廟特下大處分下敎曰。近日事。是非大明。可以不惑於百世。而一種怪鬼之輩。血戰公議。甘心死黨。此無他。處分不嚴故耳。特命追奪其官爵。撤其祠院之額。毁其凶書之板。又以書示予意爲題。特成一文字曰。予深究義理。是非大定。可以有辭於後世矣。爲子孫者。須遵此意。堅持勿撓。可也。大哉王言。昭揭日星。此實聖人慮世之深意。爲我朝臣子者。孰敢容喙於其間。而逮至辛壬間。耇恒凶賊之徒。敢以非先王本意之說。肆然登啓。改易先朝之處分。遂復其父子之官爵。而復刊已毁之板。廣布肆行。致令毁大義侮聖祖之凶言。復作於世。釀成今日之明徽。噫嘻。痛矣。臣等竊伏聞殿下。於諸儒之疏批。以旣有丙申處分爲敎。顧今宣擧父子之官爵自如。毁板之刊行無禁。此豈不大違於丙申處分耶。噫。天運循環。舊甲重回。而彼凶徒誣毁聖祖之說。又出於此歲者。此殆天誘其衷。自速其辜。而使我聖祖舊歲之處分。復明於今歲。事非偶然。亦有所待而然歟。噫。太歲涒灘之句。旣感於前甲申後甲申。而又感於前丙申後丙申。則其推明春秋之義。繼述先王之道。適遇此一大機會。而時不可緩者也。今欲永塞其末流之淊天。則莫若先治其本源。伏乞聖明。特擧先正臣文正公宋時烈。追配孝廟廟庭之禮。以明春秋之大義。且一依肅廟丙申處分。追削宜擧拯官爵。而毁其祠火其書。以杜誣惑之源。千萬幸甚。答曰。省疏具悉。向日承宣之奏。正合予平日所思。方欲決意行之。而尹宣擧父子事。已處分矣。爾等益修學業。
정조 0년
忠淸道幼學黃時亨韓亨潤朴命和洪命赫朴漢純趙鼎慶愼佐李憲載閔時洙朴柱煥李遇載朴春煥李顯壤朴禎煥李敎明黃時聖李維昌徐錫範成泰柱金履石洪彦網金載燦李櫶尹潑徐錫器黃克中權博韓璞潤鄭東哲金命淵柳匡德柳彦範韓益潤金履道洪懋李商復許瓛柳道述辛亨復許㝡洪梯申器憲朴漢斗鄭奭基白師肅朴舜瑞韓海元韓義潤柳匡迪吳載坤尹義和河必運李元曾柳道行李克載閔希洙成就德趙憲鎭尹尙東郭履濟鄭宅祚朴漢吉韓光浹宋載乙閔百龍朴新和卞世鎭韓億鄭履輝宋載淳閔景烈尹興辛李維英李壽龜崔憲柱鄭祖輝李海載朴漢箕朴漢吉韓海振趙顯逵朴炳柳行直孟亨遠朴裁根林徵遇林慶彙朴敬和李鼎吉黃時美李昌烈金載煜閔向洙金得說愼羲瑞洪處大愼始德洪彦弼愼侙洪履復愼俁洪惟直朴震煥洪命鎔朴漢九洪惟朴起煥任景夏洪命鎰朴光新洪命錠閔百羲愼侃李致堂吳海源朴漢師孟鎭璧李浻烈孟鎭中李晉烈崔鍾純李普淵韓歲霖李宗老韓肅霖李興賓韓宗賓金徽老韓光渭崔百能閔聖烈申大臨韓道養郭修濟韓義養閔大烈呂善晦韓運養池舜瑞蔡弘圭池德中李圭李錫鵬蔡周燮。進士蔡商燮。幼學李玉蔡文燮。進士洪斗燮。幼學蔡復圭李錫鱗金範純李長漸鄭哲復金鍾章鄭晢章金鍾韶金鍾慶吳處義黃檠柳必植申中權辛最五吳必德柳必秀柳雲茂吳德成李商興柳宗文鄭章煥任義英等疏曰。伏以仙寢在殯。喬山已卜。域內含生。擧切如喪之慟。況我殿下。聖孝天至。攀慕彌篤。臣等竊伏念。今年卽肅廟朝丙申回甲也。其褒崇先正。斥罰邪枉。處分光明。寶墨輝煌。而顧於六十一年之間。世道日下。變怪增生。至有今日明徽而極矣。幸賴我殿下明竝日月。威侔雷霆。奸肚旣燭。嚴斷爀然。聖祖神孫。一揆前後。凡在秉彝之倫。孰不欽仰贊歎。而第臣等愚淺之見。則獨以爲治其末而遺其本。塞其流而捨其源也。噫。肅廟丙申之處分。旣追削宣擧拯父子之官謚。又命撤宣擧拯父子之祠板。而親書華陽院額。仍題成命。鏤版昭揭。而以嚴義理之是非之分。豈非拔本塞源。爲萬世救弊之盛意耶。宣擧拯父子之罪。雖有丙申之大處分。而以今明徽之凶疏。溯流而究源。則莫非從宣擧父子臟肚中種得。其換名爲奴。背師反射。以江都之不死。自以爲義理。而騁喙於書辭。眩簧於日記。其僭擬誣逼。至及於不敢言之地。肆然刊布。情態難掩。則其流之害。將至於率天下。歸之被髮左袵之域矣。以此言之。則是非特斯文之叛卒。爲國家之亂臣。皇朝之罪人矣。夫楊墨。學仁義而差者。孟子猶懼其禍至於無父無君。辭而闢之廓也。宣擧父子餘波之滋蔓。而倫常將斁。亂逆接迹。則雖其父子之身。不爲親犯無將。而原情正罪。安得免諸凶之窩屈乎。當初拔身。假冒儒名之故。朝家之待之者。每從寬貸。削罰纔行。官秩自如。院宇乍撤。俎豆猶前。則傅會假借。轉作膏肓。以譏毁先正。爲渠輩之家計。而誣逼於孝廟。侮加於天子。豈以明徽而爲明徽哉。噫嘻。痛矣。吾東土。海外中華。四百文治者。豈非尊周之大義耶。列聖事大之誠。皎若星日。而惟我孝廟。志在報雪。謨猷察勿。雖弓劍遽墜。志土絶望。然至痛在心。日暮途遠之敎。至今奉讀。不覺涕泗之旁流也。誠以皇上字育之盛德。列聖崇報之至意言之。則今日臣子。雖家祀萬曆。戶祭崇禎。於禮於情。有何不可。而彼一種陰邪之類。乃敢恣意撓撼於華陽洞天一區妥靈之所耶。雲漢閣上。奉聖帝之宸翰。泣弓巖邊。留老臣哀淚。水石明麗。腥膻不到。則華陽一洞。便是殷家之首陽。廟於是祀於是者。尤可謂地之宜事之合。而又況肅廟。不以爲不可。先大王賜田崇奉。靡有餘憾。則今者明徽。踵宣擧父子之舊套。灰萬世不昜之常經者。寧不痛心哉。且其疏中無倫悖說。固不足逐條臚列。而至於臣從士林之後。不敢不告云者。隱然自處以孔夫子沐浴請討之義。此亦宣擧微服過宋之餘論也。心術口氣。發輒凶巧。若是之甚。則尤豈非一串貫來者耶。嗚呼。臣等所居之鄕。卽先正所嘗棲息之方也。杖屨所經。草木懷馨。平生仰德。有異他道。而又嘗秉芬苾於萬東之庭。振衣巾於冽泉之齋。則粗知此眞箇義理之貫徹古今。殄滅不得矣。目見伐樹之魋。敢效逐雀之鸇。相率裹足。齊籲於嚴廬恭默之中。伏願聖上。亟擧肅廟丙申已施之典。宣擧拯父子官謚。盡行追奪。祠院之在畿湖者。亦命毁撤。嚴防亂源。以明大義。而又以傳旨。特命鏤板。揭諸華陽書院。如肅廟故事。則豈不爲殿下今丙申之大處分乎。臣等不勝屛營祈懇之至。答曰。省疏具悉。明天理正人心。治道之先務。顧予新服之初。曷不慥慥於斯。爾等之請。可見士林之輿論。特遵聖祖丙申丁酉處分而行之。欲以爲尊崇斯文。扶植世敎之一助。爾等益修學業。
정조 0년
應敎李秉模。校理尹弘烈。副校理徐有防等箚曰。伏以厚謙之罪。尙何言哉。三司之請。今已經月。而兪音尙靳。天討未行。此莫非臣等忱誠淺薄。未能仰孚之致。臣等徊徨抑鬱。日深一日。此際得伏聞大司諫洪檍疏中數三句語。臣等姑未見其疏本。而已不覺骨顫而膽掉也。嗚呼。昨冬徐命善一疏。義理明正。樹立卓然。所謂建天地而不悖。質聖賢而無疑者也。凡在戴天履地之列者。孰不一心齊聲。秉執斯義。而噫。逆謙不惟不滿於心。乃敢發之於口。不惟發之於口。乃敢筆之於書。此殆耇輝之所未有懿溫之所不敢。而謙。乃容昜說去。肆然攻斥。噫嘻。痛矣。古今天下。寧有是哉。至於暗嗾妖雲。幻出駭疏。滿地凶言。莫非至憯極巧。而若其機關命脈。則專在於網打宮僚。危逼儲位之計。嗚呼。伊時之事。思之尙覺懍然。言之不勝痛心。蓋謙之徒黨。布列朝著。左右交煽。表裏和應。夙宵之所經營揣摩者也。皆是不敢言不忍道之事。當是時也。殿下所恃而安者。先王止慈之德也。殿下所倚而仗者。冑筵近侍之臣也。斯實朝野之所共觀。臣民之所共知者也。向非宮僚一心殫竭。矢死報效。則岌嶪之勢。危逼之形。孰能潛摧逆節。而彼謙。則必欲先自殿下所倚仗者。而除去。然後肆行凶臆。快售陰國。其綢繆排布之狀。聖明亦已俯燭。而幸賴先大王日月之明。凶謀畢露。無所洩憤。則乃敢以囚人南間等語。唱爲不道之說。安有凶言如此。逆節如彼。而尙貸一息於覆載之理哉。擧國同情之論。非不至嚴。而三司之啓。猶有所未盡。諫疏未出之前。非爲不逆。而諫疏之後。益聞所不聞。今若諉之以已發言之啓。而更遲一日。則此豈國家置論思之意。而亦豈臣子沐浴請討之義哉。玆敢相率陳箚。仰請處分。伏乞聖明。亟揮乾斷。快正王法。使一國之人。洞知謙之所以爲逆。國之所以誅謙也。臣等方討逆之不暇。而向來明徽之疏。誠是天地間大變怪。若論其源頭。則尹宣擧父子是已。肅廟丙申處分。昭如日星。豈非我殿下可繼述而可遵守者哉。前後儒疏。非止一再。而殿下。特以久遠之事。置而不論。臣愚死罪。竊恐有欠於明義理正趨向之道矣。若其是非。先輩之論。已無餘蘊。今不更陳。惟願聖明。念世道之不可不明。諒國是之。不可不定。特遵肅廟處分。亟施追削之典。以光聖孝。以幸斯文焉。取進止。答曰。省箚具悉。爾等職在論思。感陳沐浴之義。敷陳明白。辭意覬切。足令人感慨激昂。爾等之言。予非不虛受。猶所靳允意亦有在。尹宣擧父子事。明天理正人心之一大關捩也。方務明倫敦風之治。凡係光先烈。而扶斯文者。曷不★★。思所以繼述之道耶。儒疏之尙未允兪。職由未諳領末而然矣。察見先正年譜。詳知聖祖處分。特從爾等之請。以爲樹世敎之一助焉。
정조 0년
校理李克生疏曰。伏以皇天降割。仙馭上賓。日月流駛。因山已卜。伏惟聖孝無窮。攀慕曷極。念臣十載從班。偏荷先朝生成之澤。而經年離陛。千里奉諱。北望號叫。直欲無生。際承玉署之移除。繼以馹召之遠辱。蒼黃登程。顚倒赴哭。而玄宮一閉。萬事長已。悠悠天地。此何人哉。不意擧國哀遑之日。又有奸凶干紀之變。何幸乾斷廓揮。誅討略盡。而尙患天網太恢。根莠不媷。日前大臣諸臣之庭討。目今三司兩司之連啓者。實是一國之齊憤。千人之所指。而殿下。或翦枝而留根。或全恩而屈法。使彼覆載難容之類。尙今假息而偃處。此雖出於好生之聖德。豈不有乖於天討五庸之義哉。伏願亟回三思。特允合辭之所請。以嚴王章。以洩輿憤焉。臣旣職忝論思。則固當日伏天閤。齊聲討。以自效沐浴之義。而抑臣有區區情勢不可以冒膺者。臣於年前。以暗昧奇怪之說。被人論斥。臣之有罪無罪。先大王。固已洞燭而昭晣之矣。然其疏中。竝論數三侍從。而末請竝改三司之望。則臣亦同入於擬律之中矣。人之爲言。雖或拖引以他事。在臣處義。固當自劃於三司。故自是厥後。屢叨館職。間忝臺省。而積逋恩命。一未敢承膺。先大王。亦俯燭其情勢之似然也。始示飭敎。而終輒許免之矣。今當新化淸明。四維是張。如臣情勢。不待畢辭。而庶蒙鑑諒。伏乞亟削臣職。以全徵諒。千萬幸甚。臣方自引。不宜言事。而若其義關王紀。事係民隱。則雖韋布之士。亦許進言。竊附此義。略陳於辭疏之末。惟聖明。裁處焉。春秋之法。莫嚴於討亂賊。古昔聖王。於罪疑則未嘗不惟輕。至於顚越姦宄。則亦不曰。劓殄滅之無遺肓乎。噫。光恒億三賊。其與耇輝。同一腸肚。均是犯負。而歷考辛壬以後。幾番亂逆。蓋莫不一脈相通。則顧其風氣種落。決不可置諸含生之域也。明矣。而孥籍之典。獨逭於三賊。故由已蘖潛滋。徒倘漸繋。投間抵隙。稍稍生心。復官應擧。以至於一榜三第而矣。何幸聖斷赫然。官牒復收。而種子不翦。遺孼尙在。安知不復爲日後生心之階乎。追施孥戮。旣有受敎。臣不敢遽請。而伏願亟命有司。考出三凶之應坐者。散配安置。以遵聖王無俾昜種之訓焉。殿下一初政。譬如太陽之初昇。而尙有一種妖祲。睥睨嘗試。向來明徽之疏。誠一世道之燮怪也。斯文之賊。罪同悖逆。使徽疏。只誣先正。罪不容於誅戮。而臣伏覩傳敎下者。有曰是誣孝廟也。誣天子也。噫嘻。夫焉有頂天立地者。誣逼我聖祖皇朝而得免凶逆之律者乎。臣謂亟寢明徽酌處之命。仍令王府。施以逆律。斷不可已也。臣新從下邑。竊聞南民之巨瘼。有不可不仰徹天聽者。向來點船一事。本出於萬軾之畫策。而及其自任行點之役。則法外尺量。勒定重稅。謂以點行之盤纏。而計減於添稅之中。利歸於私橐。怨歸朝廷。又嗾兼濟。差送私人於各鎭漁場。恣行號令。擅頒掌標。小盆之爲大盆。稀網之爲密網。不待點檢。出其掌中。船邊騷然。荷擔而立。此在萬軾兼濟。實是薄物細故。而民情之擾動。關係甚重。幸於新道臣莅任之後。以無均廳之新頒。姑令一從舊稅。故荷擔者。稍自鎭安。而今若更頒節目。定行新增之稅。則沿邑民情。必有瑣尾之慮。臣謂亟令廟堂。知委道臣。凡係新點定稅。一切革罷。然後萬軾兼濟。本罪之外。更施當律。回示本道。以謝南民。宜矣。臣無任激切屛營之至。答曰。省疏具悉。首陳請討。果指何人耶。設欲從之。莫曉其施於何許凶賊也。萬軾兼濟回示之請。予則曰殊非讀書學士之言也。軍中之律。用於虐民之吏。予未之聞也。
정조 0년
統制使李邦綏敎書。王若曰。南溟大鎭。東國巨防。豹纛開細柳之營。管轄三略。鯨波接扶桑之域。來往一帆。顧昇平殆過百年。而疎虞難以數計。樓櫓廢閣。半是漁販之歸。貸賄尾閭。紛然鞭鞾之費。在昔設閫以後。不輕其人。逮予嗣服之初。尤重是選。惟卿。少年投筆。壯志裹屍。閉戶讀孫吳之書。戒常存奔馳之習。持身以曺李爲法。世皆稱忠謹之風。掌關外節制之權。西北之桴鼓不警。任都下詗察之責。左右之嘯聚俱空。惟令望夙著於韜鈐。故予意欲試於盤錯。玆授卿以三道統制使兼慶尙右道水軍節度使。卿其祗服寵命。益恢良猷。人心久狃於宴安。詎忽振刷之道。軍政積困於推剝。宜先撫綏之方。推轂之隆眷斯存。可不殫力。點船之舊規方講。亦宜盡心。自餘稟裁。厥有典憲。於戲。閑山之壁壘尙屹。忍忘龍蛇衄師之羞。轅門之鈇鉞是專。庶勉虎豹在山之勢。故玆敎示。想宜知悉。知製敎徐有防製進
정조 0년
柳戇。以義禁府言啓曰。前執義申思運。下諭後過限不上來。依定式禁推事。傳旨啓下矣。申思運。時在忠淸道洪州地云。依例發遣府羅將拿來。何如。傳曰。待待命拿囚。
정조 0년
丙申五月二十二日卯時。上詣殯殿。行朝奠入侍時。行都承旨徐浩修。假注書柳孟養。記事官文采五朴祐源。都廳林得浩。以次侍立訖。上具衰服。詣中排設廳。視膳行禮。儀注上同。行禮訖。上還廬次。命承史進前。上曰。他承旨入侍。出榻敎左承旨洪國榮進前。上曰。先王朝。每以解由勿拘除職。而古法何如云耶。國榮曰。臣問其前例。則承旨玉堂。則古法亦有勿拘之例云矣。上曰。同副承旨解由勿拘。出榻敎上曰。大臣備局堂上引見。出榻敎命退去。諸臣以次退出。
정조 0년
丙申五月二十二日卯時。上御興政堂。藥房入診入侍時。都提調鄭存謙。提調徐命善。副提調洪國榮。記事官尹翊東。記事官文采五。記事官朴祐源。醫官方泰輿慶絢吳道炯徐命緯。以次進伏訖。存謙曰。聖體。何如。上曰。一樣矣。存謙曰。王大妃殿氣候。何如。上曰。一樣矣。存謙曰。惠慶宮氣候。何如。上曰。未寧之候。尙未快復矣。道炯曰。治暑之劑當進服淸暑益氣湯。似合宜矣。上曰。惠慶宮進服淸暑益氣湯。依本方限十貼。自今日五貼式製入。出榻敎上命國榮先退。國榮及賤臣泰輿等先退。
정조 0년
丙申五月二十二日辰時。上御興政堂。大臣備局堂上引見入侍時。左議政金尙喆。右議政鄭存謙。仁陽君李景祜。行司直具善復蔡濟恭。判尹金鍾正。行吏曹判書徐命善。行副司直金漢耆。禮曹判書鄭尙淳。兵曹判書李徽之。刑曹判書李溎。行副謢軍張志恒李漢膺。戶曹參判金華鎭。禮曹參判沈履之。江華留守李瀰。漢城左尹金魯鎭。行副護軍鄭一祥。大司憲李聖圭。掌令柳榮鎭鄭宇淳。持平朴在源。獻納李儒慶。正言姜洪樂淵。校理尹弘烈。行都承旨徐浩修。假注書柳孟養。事變假注書朴廣源。記事官文采五朴祐源。以次進伏訖。上曰。誌文草圖書。已爲之乎。尙喆曰。昨日往復於領相。則以爲有可改處。待病間。入侍稟定云矣。尙喆曰。此全羅監司李普行狀啓也。以爲禁御營上番軍。礪山境上。兵使之親點上送。自有令甲。而今年。兵使旣經一次。曾未數月。又爲當次。其在恤弊課農之道。不可無弛張之方。兵使軍點之行。以虞候依例代行事。請令廟堂。稟旨分付矣。兵使之親點屬耳。而方當農節。民弊可悶。今番虞候代行。依狀請許施。何如。上曰。依爲之。出擧條尙喆曰。六月大政不遠。而方當新服之日。京外殿最。尤不可不嚴。內而各司。外而諸道。另加申飭。俾有實效。湖西關北兩道臣。姑未赴任。使舊道臣。依例封進事。分付。何如。上曰。依爲之。出擧條尙喆曰。三月初四日擧條。未得啓下。今欲入啓。而非但爲後時。以令曰書之。故尙今趑趄矣。上曰。事過者不必啓下。其餘則後日次對。大臣更奏施行。可也。上曰。景慕宮齋室。已開基乎。華鎭對曰。業已開基。而今方定礎矣。上曰。正堂役事。移奉後當始作矣。華鎭曰然矣。齋室及翼閣墻垣等役。移奉前可當畢役。而車子不足石材。尙未輸來。軍門車子。多少間借得。然後可能運石。將臣旣入侍。許借之意。分侍。何如。上曰。軍門車子。無不足之事乎。志恒曰。三軍門車子。非不多矣。而山陵輸石所及營造所。皆已分排。景慕宮。亦有送去。軍門無餘件。待山陵出車之來。當送於改建所矣。漢耆曰。三軍門。各送將校於改建都監。監董墻役。而戶曹不送計士以爲籌摘。故所入許多。而無酌量所入之財者。自戶曹送計士。隨所入籌摘之意。分付。何如。上曰。改建堂上之意。何如。華鎭對曰。貿石次三千兩錢。自戶曹已給軍門。以此之財。墻垣畢役後。可當籌摘。未爲不可。何必送計士。豫爲籌摘乎。上曰。然則三千兩。分給三軍門。財力如有不足者。自其軍門。擔當無妨矣。華鎭曰。景慕宮軍士。將出擧條定立。而宗廟則二十名。永禧殿則十二名。以永禧殿例爲之乎。上曰。依爲之。上曰。旣有守門軍。則當有部將。部將無苟簡乎。徽之對曰。部將本來數多。雖移差。無苟簡之端矣。濟恭曰。推刷官革罷節目持入矣。命讀之。上曰。御將不參次對久矣。今初入參矣。尙喆曰。非原備堂。故不得入矣。上曰。行司直洪樂性金漢耆。副司直權導徐有隣。備堂還差。出榻敎尙淳曰。當初山陵擇日。下玄宮爲寅時。故不無窘急之慮。朝奠則兼行朝上食。返虞時。畫停奠與晝茶禮相値。故依前例。只行晝停奠。而不設晝茶禮事。已爲啓下矣。今則下玄宮時刻差晩。朝奠及晝茶禮。依例設行。何如。上曰。依爲之。出擧條尙淳曰。徽寧殿弘陵懿昭廟墓各祭祝文。今當改撰。而孝明殿元陵延福殿永陵祔廟前各祭祝文。亦當一體撰出。故敢此仰達矣。上曰。大提學一體撰出。可也。出擧條尙淳曰。自前稱慶之時。陳賀頒敎。當日或翌日擧行。乃是前例。而今番則追崇行禮之日。又値景慕宮動駕。事當待上謚禮成還宮後。當日竝爲擧行。故敢此仰達矣。上曰。依爲之。出擧條尙淳曰。來頭頒赦時。京外當爲進箋。而追崇封園。事係莫重。不宜一箋兼撰。事當各爲封箋。敢此仰達矣。上曰。頭辭同爲撰出。可也。出擧條尙喆曰。永祐園碑閣營建時。不可無監造官。本園守奉官一人。以兼監造差下。何如。上曰。山陵郞廳中一人。往來監役。可也。徽之曰。大駕法駕小駕儀仗。各有定數。而大駕儀仗。宗廟展謁動駕時用之。法駕儀仗。永禧殿展謁動駕時用之。小駕儀仗。城內外動駕時及陵幸時用之矣。聽政初。先大王。命用法駕儀仗。故其後動駕時。連用法駕儀仗。今後何以爲之乎。上曰。依前例爲之。出擧條溎曰。前修撰李普溫。疏請申光純絶島定配。而批旨以有司存焉爲敎。自臣曹。昨已捉囚光純矣。第先大王乙酉受敎。有無論中庶。名登司馬。則勿爲加刑直配之敎。今此光純。旣登司馬。則固不可施刑。而配所則玉堂之疏。旣請絶島。法司勘律。不可低昂。故敢此仰達矣。上曰。絶島定配。可也。出擧條溎曰。向來大諫疏中金應賢。臣又爲捉囚。已施一次之刑。而如此妖惡之徒。不可置之陸地。此亦與光純。一體絶島定配。何如。上曰。依爲之。出擧條徽之曰。景慕宮動駕時。用何儀仗乎。上曰。用法駕儀仗。出擧條聖圭榮鎭宇淳在源儒慶樂淵等曰。臣等俱以無似。猥叨言地。豈可有一分堪承之望。而當此沐浴請討之時。黽勉行公。今已多日。自顧慙恧。無地自容。日昨削職人申晦之論啓也。非不知負犯之緊重。而大臣論罪。自有次序。先請門黜矣。卽見前修撰。李普溫疏本。則以三司只論皮毛爲斥。人見雖自不同。臣等旣被非斥。則其何可晏然於臺次乎。請命遞斥臣等之職。上曰。勿辭。亦勿退待。聖圭榮鎭宇淳在源儒慶弘烈樂淵等曰。請文女按律處斷。措辭見上上曰。不允。聖圭等曰。請厚謙快正王法。其母依律處斷。措辭見上上曰。不允。聖圭等曰。請礪山府竄配罪人洪麟漢。絶島安置。措辭見上上曰。不允。聖圭等曰。請削職罪人申晦。亟施中途付處之典。措辭見上上曰。待領相造朝。當有所下敎。不允。聖圭榮鎭宇淳在源儒慶樂淵等曰。請大靜縣荐棘罪人沈翔雲。亟令王府。嚴鞫得情。快正王法。措辭見上上曰。不允。聖圭等曰。請聖國尙魯諸子。亟施當律。措辭見上上曰。不允。聖圭榮鎭宇淳在源等曰。請黑山島充軍罪人趙德昌。依律處斷。措辭見上上曰。不允。聖圭等曰。請大靜縣爲奴罪人金壽賢。依律處斷。措辭見上上曰。不允。聖圭等曰。請鏡城府定配罪人洪述海。依律處斷。上曰。不允。儒慶樂淵等曰。請充軍罪人趙德昌。依律處斷。措辭見上上曰。不允。儒慶等曰。請具允鈺及㢞。竝遠竄。措辭見上上曰。前批旣諭。毋論本事。一日二日。連啓爲事。則其將與外此諸凶之爭論者。期於準請而後已乎。亟停勿煩。儒慶等曰。請南海縣圍籬安置罪人具庠。更令王府。嚴鞫得情。快正王法。措辭見上上曰。不允。儒慶等曰。請大靜縣爲奴罪人金壽賢。更令王府。拿鞫嚴問。依律處斷。措辭見上上曰。不允。樂淵曰。臣見職空疎。言議巽軟。本不合於淸朝耳日之任。沐浴義重。章皇出肅。向參賓對。退出之際。誤失班次。致勤問備之敎。惶隕恧蹙。措躬無地。因退臺廳。卽呈辭避。則見斥喉院。尙未徹聽。而合辭方急。私義難顧。冒沒隨詣。臺體之壞損。尤無可言。以此情勢。何敢一刻晏然於臺次乎。請命遞斥臣職。上曰。勿辭。行都承旨徐浩修曰。正言洪樂淵。再啓煩瀆。退待物論矣。上曰。知道。浩修曰。合辭前避嫌。有違格例。而兩司諸臣。傳啓未發之前。遽達避辭。不無做錯之失。推考。何如。上曰。勿推。聖圭榮鎭宇淳在源儒慶等曰。先避後啓。旣有前例。故臣等果於合啓之前。有所引嫌矣。今於承宣請推之擧。有不敢晏然者。請命遞斥臣等之職。上曰。勿辭。行都承旨徐浩修曰。大司憲李聖圭等。再啓煩瀆。退待物論。上曰。知道。上謂履之曰。貢獻節目。盡爲詳正乎。對曰。幾盡正書矣。上曰。正書後出給藝館。以新活字印出。可也。履之曰。印役自然日久。各道頒布件。當於七月間。粧䌙頒布矣。上曰。似然矣。命退去。諸臣以次退出。
정조 0년
丙申五月二十二日巳時。上御廬次。承旨入侍時。左承旨洪國榮。假注書柳孟養。記事官文采五朴祐源。以次進伏訖。上曰。次對承旨入侍。出榻敎行都承旨徐浩修進前。上曰。朴聖鉉緘辭。何如。國榮曰。李𡊠外。他無傳示者云矣。上曰。兵曹佐郞朴聖鉉。爲先汰去。出榻敎上曰。刑曹判書入侍。出榻敎浩修曰。卽伏見江原監司金夏材鬱陵島搜討啓本則越松萬戶之報狀。極其張皇。考之前例。亦無如此之規。而依所報謄啓。有欠詳審。推考警責。何如。上曰。依爲之。越松萬戶。從重推考。可也。出擧條刑曹判書李溎進前。上曰。金應鉉招辭。何如。溎對曰。語極妖惡矣。上曰。忍杖乎。對曰。然矣。上曰。今日內決配。可也。命書傳敎曰。臺諫有闕。則宜有政稟。而尙無稟啓之事。不但該曹之不職。亦是該房之不察。吏曺郞廳推考。此後申飭。命讀搜討狀啓。上曰。城內巫覡。嚴禁逐送。可也。溎曰。當依下敎。各別嚴禁矣。上曰。我朝家法。卽禮遇士大夫也。以是政院之啓辭。稱以傳喝。諸臣之引見。稱以客入。今則不然。不但中官爲然。司謁掖隷。亦皆不知。古所謂傳喝。今則擧姓名而曰某稟。古所謂客入。今則擧某官而曰入來。此雖小事。可見此輩不畏士大夫之一端也。此後申明舊制事。分侍掖庭署。出傳敎上曰。政事當日爲之。出傳敎上曰。金吾開坐。時囚竝議處。出榻敎命退去。諸臣以次出。
정조 0년
丙申五月二十二日未時。上御廬次。藥房副提調持湯劑入侍時。副提調洪國榮。記事官尹翊東。記事官文采五。記事官朴祐源。醫官慶絢。以次進伏訖。國榮請進湯劑。上進御訖。上命退。諸臣以次退出。
정조 0년
丙申五月二十二日申時。上御興政堂。領議政入侍時。領議政金陽澤。右副承旨李商巖。假注書柳孟養。記事官文采五朴祐源。以次進伏訖。陽澤曰。日氣陰濕。此時聖體。若何。上曰。一樣矣。陽澤曰。王大王大妃殿氣候。若何。上曰。平安矣。陽澤曰。惠慶宮氣候。若何。上曰。尙未快差矣。陽澤曰。近有狗馬之疾。雖帶保護之任。久不得入參診筵。故恒切惶悶矣。幸蒙許免。不勝感幸矣。上曰。誌文持入乎。對曰。奉來矣。命商巖讀之。陽澤曰。稟裁然後。當出草圖書矣。上曰。大體好矣。以此用之。可也。陽澤曰。草圖書先爲入啓乎。上曰。唯。命讀水原湖西儒疏。命領相。從傍詳見。上曰。諸儒疏語。卿意。何如。陽澤曰。臣於此事。欲一陳達。今承下詢。當悉奏矣。兩尹之背先正宋時烈。蓋有所由。尹宣擧。丙子之難。初參斥和之論。及其城陷。變名遠走。苟且偸生矣。上曰。似聞其時。殺其妾矣。對曰。非妾卽妻。城將陷。自分處義。與友約死。與妻約死。而其友其妻殉節之後。獨自變服匿跡。終不死矣。其後自知其過之難容。廢科不仕。欲爲自靖之計。先正臣宋時烈。初則頗容貸而善遇之。及其身死。心事多露。所著文字。率皆言實不同。蹟其平生。亦多可疑。其子尹拯。從而掩覆之。謂以栗谷雖有入山之失。先人初無可死之義。栗谷卽先正臣李珥之號。其誣賢悖說。尤極痛駭。上曰。其文字中句賤詐矣等說有之乎。陽澤對曰。非但此言之駭怪。又有雜著引用之語。是何等絶悖之言。而初則礙眼文字。潛藏不出。故先正。終始不失交道。及宣擧死。操文來哭。猶有悼惜之意。拯以事一之義。善事之。受其父墓文於先正。先正婉辭善製而歸之。拯初不懷憾。師生之間。少不乖離。辛酉擬書。亦非直爲往復而告絶也。惡聲慍意。漸次層加。終至倫義。不保其後。其父文字中不遜之語。始皆發露。世道屢變。遂成師門大是非。肅廟朝丙申。取覽彼此文蹟。快正其是非。處分赫然。卽命追奪官撤院額。又命毁板。逮至景廟朝。拯之徒儒生輩。先請復官爵建院宇。復刊文集。疏下該曹及廟堂覆奏。請依儒疏施行。其時大臣卽泰耇。禮堂卽錫恒也。肅廟處分。中間寢而不行。到今舊甲重回。以殿下繼述之道。此時宜有廓揮之擧矣。命退去。諸臣以次出。
정조 0년
丙申五月二十二日申時。上御廬次。政廳承旨吏兵判。同爲入侍時。吏曹判書徐命善。兵曹判書李徽之。左承旨洪國榮。假注書柳孟養。記事官文采五朴祐源。以次進伏訖。上曰。關西道臣査啓。專不別白。怪矣。國榮曰。傳敎辭語。必不明知。故其所査啓。似是顚錯矣。大扺其重臣。豈有他意而然哉。命讀政望訖。上落點。上曰。吏判先退。有闕擬入。可也。上曰。魯西集有之乎。徽之曰。間或有之矣。命退去。諸臣以次出。
정조 0년
丙申五月二十二日酉時。上御廬次。判義禁吏判。同爲入侍時。判義禁蔡濟恭。吏曹判書徐命善。都承旨徐浩修。假注書柳孟養。記事官文采五朴祐源。以次進伏訖。上命讀政望。上落點。吏判承批後先退。命濟恭。讀關西趙曮査啓。上曰。所謂査啓。全不別白。雖曰誤看傳敎。予則詳備辭緣。其豈有錯見之理。道臣之意。予未可曉也。若非使客時。則欲爲罷職。民弊不可不顧。故參酌姑置之矣。濟恭曰。更令査啓。好矣。上曰。更査又復如前。則將奈何。國榮曰。此是傳敎誤見之致。更令査啓。則必有所悟。而似當詳査矣。上曰。右副承旨入侍。右副承旨李商巖進前。命書傳敎曰。當初關西査啓之命。只以二十四萬兩徵債。而不及十一萬石發賣者。朝家非不知趙曮之所轉幻取剩。不在於二十四萬兩之徵債。而專在於十一萬石之發賣者也。十一萬石發賣取剩事。則權烋。旣於平問之時。幾皆吐實。及其訊問。如江界邑十餘兩之說。明白納招。則雖令除此一邑十餘兩之價。而從最少價。春則六兩餘。秋則七兩。準折於十一萬石。則除詳定三兩。其爲除剩。爲幾十萬兩乎。以此之故。十一萬石之剩。從最歇價。則爲累十萬兩。從烋所告。則爲近百萬兩也。然則累十萬兩之於近百萬。論以計贜之律。實無加損於其間。則朝家非是不能思。求曮之生於死中之道而然也。其所行査實。無益於曮故也。更以思之。雖以二十四萬兩徵債之査事言之。前此朝家所不知之七萬兩。又已現發。則顧此十一萬石取剩。又安知無厥數。倍蓰於烋供者耶。今則徵債事。旣已査實。至於七萬兩。則又得於本査之外。此則竝付法府待決末。徵債査事。今已收殺。而十一萬石取剩條。姑未行査於本道者。亦爲詳査以聞。去趙曮在營之時。不過五六年之間。則其時監色。必皆生存。其年市直。亦皆記得。各別嚴問。從實査覈。論理區別狀聞。而務從明白。俾無混淆之弊事。下諭於平安監司徐命膺。上曰。拜箚玉堂入侍。出榻敎應敎李秉模。校理尹弘烈。副校理徐有防進前。上命秉模。讀箚訖賜批。秉模曰。厚謙所爲囚人南間耇輝復出之說。亘萬古所無之凶言也。聞此之後。尤不覺心戰骨靑。如此凶賊。不可一刻容貸。亟從三司之請。臣所望也。上曰。玉堂出去。博考尹宣擧文集揭板與否。及丙申處分追奪事知入。判義禁玉堂先退。上曰。營造堂上明日入侍。出傳敎上曰。只以該房之致。予無深意。前承旨李秉鼎敍用。出傳敎命退去。諸臣以次出。
정조 0년
丙申五月二十二日初更四點。上御廬次。坐直承旨。玉堂同爲入侍時。應敎李秉模。校理尹弘烈。副校理徐有防。修撰柳義養。同副承旨柳戇。假注書柳孟養。記事官文采五朴祐源。以次進伏訖。上曰。玉堂博考而來乎。秉模對曰。追削時事跡有之。故持入。而復官時事。無可考處矣。命讀追削時事跡。上曰。承旨知此顚末乎。戇對曰。不得詳知。而大體則知之矣。追削後。別無復官傳敎。而其後致祭時。以故相稱之。故仍此以復官施行云矣。命書玉堂箚批。秉模曰。士林積鬱之論。今日始得申明。不勝欽歎。至於厚謙事。尙靳兪音。輿情之憤鬱。去而益甚。臣等之論。卽三司之論。三司之論。卽一國共公之論。亟降允兪。千萬伏望。戇曰。臣於此。不勝憤惋。敢此仰達矣。大扺厚謙之窮凶情節。旣皆綻露無餘。不可一刻容貸。且其黨與根據朝廷。憂懼不自安。不測之慮。誠爲無窮。速降兪音。以除妖賊。以安反側。臣切顒望。上曰。承旨所奏言甚是矣。予方思之矣。上曰。承旨聞名久矣。每一欲見之。今始得見。可謂一面如舊。今番特除。便同陞擢。惟允之責。不輕而重。須勉勵供職。可也。戇對曰。臣久伏草野。特蒙先大王拂拭之恩。待罪南邑。旋添瀛館。榮寵已踰涯分。今此銀臺新命。又是千萬意慮之外。臣方惶蹙不安之中。以臣空疏蔑劣。萬無承當出納之任。以是愧懼而已。上曰。承旨文章學識。予亦飽聞。以參贊官。出入於經筵。則庶有賴於顧問之備矣。戇對曰。臣學識鹵莾。智慮淺短。至於備顧問之地。實無一半分近似者。而聖敎若是鄭重。恩褒若是隆摰。徒切惶愧而已。命退去。諸臣以次退出。
정조 0년
行都承旨徐浩修坐。左承旨洪國榮藥院直。右承旨徐有慶坐直。左副承旨申大升病。右副承旨李商巖坐。同副承旨柳戇坐直。注書尹翊東藥院直一員未差。假注書柳孟養仕直。事變假注書朴廣源仕。
정조 0년
大殿惠慶宮中宮殿。朝哭罷後。政院玉堂口傳問安。答曰。知道。王大妃殿。朝哭罷後。政院玉堂口傳問安。答曰。罔極。
정조 0년
柳戇啓曰。營造堂上鄭民始。依下敎來待矣。
정조 0년
傳于徐有慶曰。判義禁入侍。
정조 0년
徐有慶啓曰。判義禁蔡濟恭。依下敎來待矣。
정조 0년
假注書望。尹翊東病。代以尹致性爲假注書。
정조 0년
傳于洪國榮曰。副提調持加減心腎湯入侍。又傳于曰。貢膳節目。今已啓下。以藝館新活字印出。而監印則柳義養爲之。十仵內入。五仵藏于五處史庫。一件宣惠廳。一件戶曹。一件禮曹。一件司饔院。一件政院。一件禮房承旨。釐正堂上各一件。八道兩都各一件頒賜。
정조 0년
柳戇。以吏曹言啓曰。尹宣擧尹拯。特施追削之典事。命下矣。所授告身。竝依例收來。燒火之意。敢啓。傳曰。知道。
정조 0년
又以兵曹言啓曰。卽接西道參軍牒報。則訓鍊都監所授仁王山南邊樓閣洞上體城。四間半許頹落云。依例令繕工監。爲先把子圍排。分授軍門。急速修築。而把守軍兵。亦令該軍門。量宜定送。修築間各別守直之意。分付。何如。傳曰。允。
정조 0년
大司諫洪檍疏曰。伏以臣卽伏見前修撰李普溫疏。則盛論申晦罪狀。以臣日前疏中不請律名。至有慨然之斥。臣不勝瞿然慙悚之至。第三司論人。自有體段。大臣擬律。亦有次序。合啓之前。疏請某律。非臣攸聞。彼雖罪在罔赦。顧其職則大官也。臣於疏論之際。只請嚴加處分者。果出於遵守古例之意。而今乃被人非斥。臣何可一刻冒居於臺次乎。玆敢露章自列。伏乞聖明。亟賜斥退。以安私分焉。臣於沐浴之討。憂憤轉激。玆於引避之章。敢又沫血而陳之。噫。彼厚謙之罪。擢髮而不勝數。懸首而無足惜。都憲之箚。三司之啓。臚列罪惡。不爲不多。以此加誅亦云足矣。而猶不能按發眞贓。證成斷案。則尙可謂明其爲賊。賊乃可服者乎。渠以天生妖物。出自卑微。入屬貴近。其本則海曲之樵牧也。而自視如生貴。其身則沁園之螟蛉也。而自處若血屬。乃敢傲然自尊。肆然無忌。朝廷則隨意脅制。士夫則全事凌蔑。威焰日熾。聲勢張甚。將相銓衡。莫不爲其羽翼與爪牙。而專意承奉。猶恐或後。只知有厚謙。而不知有朝家。雖以戚畹之親。大臣之貴。猶且托婚而丐命。則其竊弄威福。惟意殺活。推此可知。於是乎邪心漸長。驕氣益肆。自以爲環顧一世。莫我若也。甚至於眼無儲君。恣意犯分。此國人之所共憤者。而尤有所腐心痛骨。誓不俱生者。惟我殿下。早膺儲位。養德春宮。凡在含生之倫。孰無願戴之誠。而惟彼厚謙。獨何心腸。敢蓄猜疑之志。潛懷危逼之計。昨冬先大王。爲宗杜。至誠惻怛之敎。可質神明。而厚謙。乃敢唱出妖言。誑惑其徒黨。必欲沮戲而後已。噫嘻。痛矣。渠之頂踵毛髮。何莫非國家之賜。而乃忍以叵測之心。欲售疑亂之計。則此不但殿下之罪人。卽先大王之罪人。宗社之罪人也。及夫徐命善疏出後。貽書一相臣。以爲耇輝復出。噫。重臣此疏。實出於斷斷忠赤。則何嘗一毫彷彿於耇輝。而顯言攻斥。全不顧忌。其陰懷二心。路人所知。又有萬萬巧惡者。潛嗾妖孼。粧出凶疏。指意陰慘。其所以圖害宮僚者。乃所以圖危儲位也。是可忍也。孰不可忍也。至於翔雲推鞫之日。敢又攘臂大言於稠人之中。至曰。焉有儲君而囚人南間之事乎。其將心逆節。於此益彰露無餘。古今天下。寧有如此巧慝之賊乎。此賊之平生負犯。有不勝言。而只撮其大者。則曰竊弄威福也。危逼儲君也。不滿代聽也。有一於此。尙難逭肆市之戮。而況兼有此三大案者乎。此而不誅。一向容息於覆載之間。則亂賊無以懲矣。人彝從此泯矣。伏願殿下。廓揮乾斷。快降兪音。少洩神人之憤。國家幸甚。臣治疏將上之際。天牌儼臨。而情勢難安。承膺無路。隨詣陳章。經還私次。益增悚惶。亦願亟加威罰。以肅朝綱焉。答曰。省疏具悉。三司之前後箚啓。聲罪厚謙也。未見其發眞贜而成斷案者。予所慨歎。爾疏中明其爲賊云者。政是予今日倣治之本意。此所以喜乃疏之把得緊證也。耇輝復出之說。囚人南間之言。以厚謙放恣無忌。以此心術。似此口氣。固非異事。而至於嗾囑妖雲。粧出凶疏。則究厥情狀。路人所知。每一念及。尙爲之懍然而心寒。噫嘻。伊時渠輩。做出許多浮言。入而煽動于內。出而譸張于外。此皆予飫聞於渠輩之間者。以渠輩證渠輩。雖欲發明得乎。堂箚所列。剖析圖害圖危之計。覰破至姦至凶之謀。公議所在。予何必疊諭。靳允三司。意有存焉。爾其勿辭察職。
정조 0년
丙申五月二十三日。記事官姜彙鈺。
정조 0년
義禁府啓目。假注書魚錫光。奉命之地。遽然擅離。刑推得情。何如。傳曰。旣曰有稟啓後變通之例。則何不姑竢變通是喩。卽此除良。幺麽小官。知有紀綱。則奉命行止。擇其燥濕乎。極爲無嚴。不可尋常處之是置。魚錫光。削職放送爲良如敎。
정조 0년
丙申五月二十三日卯時。上御廬次。左承旨入侍時。左承旨洪國榮。假注書柳孟養。記事官文采五朴祐源。以次進伏訖。國榮曰。夜來聖體。若何。上曰。一樣矣。國榮曰。寢睡。何如。上曰。今夜則穩寢矣。國榮曰。昨日堂箚。亟賜允從。士林積鬱之論。幸得申明矣。上曰。肅廟庚寅。故相鄭澔。疏請先正配享。想在於政院日記。令守廳承旨考入。可也。上曰。以老論爲名者。尹拯追奪與復官時事。世無知者。良可寒心。此無他。是非不明。義理晦塞之致也。國榮曰。年久之事。實難記之矣。上曰。昨日疏儒。皆入來承批耶。國榮曰。學儒則承批。而其他儒生。不知在何處。故未及入來矣。命退去。諸臣以次退出。
정조 0년
丙申五月二十三日辰時。上詣殯殿。行朝上食入侍時。右副承旨李商巖。假注書柳孟養。記事官文采五朴祐源。都廳林得浩。以次侍立訖。上具衰服。詣中排設廳。視膳行禮。儀注上同。行禮訖。上還廬次。諸臣遂退出。
정조 0년
丙申五月二十三日巳時。上御廬次。禮房承旨入侍。營造堂上都承旨追後入侍時。左承旨洪國榮。記事官尹翊東。記事官文采五。記事官朴祐源。以次進伏訖。上曰。尹拯父子追奪傳旨已下。而該曹尙無入草記之事。知入。賤臣承命出去。以堂上家遠。故草記未及入之還奏。上曰。營造堂上及都承旨入侍。賤臣承命。召入戶曹參議鄭民始。都承旨徐浩修進伏。上曰。儒疏以謂。丙申處分時日記。鳳輝墨沬。請依丙申處分云。故取見文跡。則泰耇爲左相。鳳輝爲右相時。上疏請尹宣擧父子復官致祭矣。今番一依丙申處分。而尹拯門生故吏多乎。浩修曰。今則似無矣。上曰。一行塗墨浩修曰。然矣。上命浩修。書大司諫洪檍上疏批答訖。上命退。諸臣以次退出。
정조 0년
丙申五月二十三日午時。上詣殯殿。行晝茶禮入侍時。右承旨徐有慶。假注書柳孟養。編修官張顯慶。記事官文采五。都廳林得浩。以次侍立訖。上具衰服。詣中排設廳。視膳行禮。儀注上同。行禮訖。上還廬次。諸臣遂退出。
정조 0년
丙申五月二十三日午時。上御廬次。判義禁入侍時。判義禁蔡濟恭。右承旨徐有慶。假注書柳孟養。記事官文采五朴祐源。以次進伏訖。上命讀林世載供辭訖。命書判付。濟恭曰。近來禁堂不備。故尙有滯囚。誠爲可悶。上曰。時囚誰耶。濟恭曰。奉常寺官員石宗克也。命書傳敎曰。奉常主簿石宗克。分揀放送。濟恭曰。向來判金吾入侍時。當放者。待放未放入來處之事。下敎矣。放未放。今已入來。而爲奴婢秩。不入於其中。何以爲之乎。上曰。判金吾旣承下敎。爲奴婢十二名放送。出傳敎命退去。諸臣以次出。
정조 0년
丙申五月二十三日未時。上御廬次。藥房副提調持湯劑入侍。戶曹參議都承旨追後入侍時。副提調洪國榮。記事官尹翊東。記事官文采五。記事官朴祐源。醫官方泰輿。以次進伏訖。國榮請進湯劑。上進御訖。泰輿先退。上曰。戶曹參議入侍。賤臣承命。召入戶曹參議鄭民始進伏。上曰。工役何間當訖乎。民始曰。可至七月矣。上曰。都承旨入侍。賤臣承命。召入都承旨徐浩修進伏。上命退。諸臣以次退出。
정조 0년
丙申五月二十三日酉時。上御廬次。承旨入侍時。左承旨洪國榮。假注書柳孟養。記事官文采五朴祐源。以次進伏訖。國榮曰。領相之病。尙今彌留。連服蔘劑。在朝家待大臣之道。宜給若干藥料。故敢此仰達矣。上曰。予果忘之矣。命書傳敎曰。聞副提調所奏。領相尙服蔘劑云。嗚呼。先朝每眷此大臣。頻賜蔘料。予所仰覩。其令內局。如干參料。令入直醫官傳致。此下敎。遣史官。傳諭于領議政。上曰。同副承旨玉堂上下番入侍。出榻敎命讀各道狀啓。同副承旨柳戇。副校理徐有防。修撰柳義養進前。左承旨先退。上曰。六十二年之後。始爲追削。歲且丙申。亦非偶然。凡所以對揚聖德。扶植士林。予不顧些小拘礙之事而處之矣。有防曰。此事非但有光聖德。實爲關係世道。不勝欣幸。上曰。同副必有識於性理工夫。故欲爲講論。召之矣。命有防。讀近思錄。討論心性訖。命退去。諸臣遂退出。
정조 0년
行都承旨徐浩修藥院直。左承旨洪國榮藥院直。右承旨徐有慶坐。左副承旨申大升坐。右副承旨李商巖坐直。同副承旨柳戇坐直。注書尹翊東藥院直一員未差。假注書柳孟養仕直。事變假注書朴廣源仕。
정조 0년
大殿惠慶宮中宮殿。朝哭罷後。政院玉堂口傳問安。答曰。知道。王大妣殿。朝哭罷後。政院玉堂口傳問安。答曰。罔極。惠慶宮患候時。大殿王大妣殿惠慶宮中宮殿。政院玉堂藥房口傳問安。答曰。知道。
정조 0년
傳于洪國榮曰。前大提學黃景源。大提學李徽之入侍。
정조 0년
洪國榮啓曰。前大提學黃景源大提學李徽之依下敎來待矣。傳曰。入侍于便殿。
정조 0년
傳于洪國榮曰。中官金德瑞禁推。
정조 0년
傳于洪國榮曰。先正宋文正公子孫中出身者。其令入侍。
정조 0년
柳戇啓曰。因兵曹啓目。楚山尼城新造兵符。令本院下送事。允下矣。兩邑兵符。今旣新造。監兵營所留左隻及兩邑右隻。依例定禁軍下送。而舊兵符。收聚上送燒火事。平安監司忠淸監司處下諭。何如。傳曰。允。
정조 0년
傳于洪國榮曰。都承旨馳詣健元陵及東五陵元陵役所。奉審以來。
정조 0년
又傳于曰。玉堂上下番持近思錄入侍。
정조 0년
柳戇啓曰。先正臣宋時烈子孫前應敎宋煥喆。前校理宋煥億。依下敎來待矣。
정조 0년
申大升啓曰。先正臣宋時烈子孫中出身者入侍事。命下矣。前校理宋煥億。當爲入侍。而時無職名。令該曹。口傳付軍職。何如。傳曰。允。
정조 0년
兵曹口傳政事。副司直柳焵。副司果宋煥億。
정조 0년
傳于柳戇曰。玉堂明日入侍。
정조 0년
傳于洪國榮曰。孝廟御札奉來時。全義縣監宋宅奎。似當陪來。所經處給馬事。分付。又傳于曰。惠慶宮。有議藥事。副提調率醫官入侍。
정조 0년
申大升。以國葬都監郞廳。摠護使言啓曰。沙誌石正燔次。誌石所監造官李普榮。下送燔造所時。依例除下直。而所騎馬。亦依例入把之意。敢啓。傳曰。知道。
정조 0년
徐浩修。以訓鍊都監言啓曰。因兵曹草記。都監分授都城仁王山南邊體城四間半。因雨頹落。令該軍門。急速修築。把守軍多數定送。限修築守直事。允下矣。修築則待快晴擧行。而今日爲始。砲手二十名。將校率領。限畢築。輪回守直之意。敢啓。傳曰。知道。
정조 0년
副校理徐有防。修撰柳義養等箚曰。伏以大司憲李聖圭。掌令柳榮鎭鄭宇淳。持平朴在源。獻納李儒慶。正言姜。以先避後啓。旣有前例。故臣等果於合啓之前。有所引嫌矣。今於承宣請推之擧。有不敢晏然者。正言洪樂淵。以臣見識空疎。言議巽軟。本不合於淸朝耳目之任。沐浴義重。章皇出肅。向參賓對。退出之際。誤失班次。致勤問備之敎。惶隕恧蹙。措躬無地。因退臺廳。卽呈辭避。則見斥喉院。尙未徹聽而合辭方急。私義難顧。冒沒隨詣。臺體之壞損。尤無可言。以此情勢。何敢一刻晏然於臺次乎。竝引嫌而退。承宣請推。初無深意。一時問備。不宜過嫌。不可以此輕遞言官。請大司憲李聖圭。掌令柳榮鎭鄭宇淳。持平朴在源。獻納李儒慶。正言姜洪樂淵。竝命出仕。取進止。答曰。省箚具悉。避嫌事依施。
정조 0년
丙申五月二十四日卯時。上御廬次。左承旨入侍時。左承旨洪國榮。假注書柳孟養。記事官文采五朴祐源。以次進伏訖。國榮曰。夜間。聖體。若何。上曰。一樣矣。國榮曰。寢睡。何如。上曰。煩甚。不得善寢矣。命入文獻備考廟庭配享卷。命國榮讀之。讀訖。命退去。諸臣以次出。